4
Seyɗan jarbake Yeesu
(Marku 1.12-13; Luka 4.1-13)
1 Ɓaawo majjum, Ruuhu Ceniiɗo yaari Yeesu der haro gam Ibiliisa jarboo mo. 2 O suumii nyaloomaaje lasoy ɗiɗi e jemmaaje lasoy ɗiɗi. Den, rafo waɗi mo. 3 Ɗon Jarbotooɗo on ɓattii mo, wi'i: «To a laati nun Ɓiɗɗo Alla, batu kaaƴe ɗee ɗo waylitoo peen.»
4 Yeesu toontii mo, wi'i: «E winnaa: ‟Neɗɗo wuurirtaa e peen tan, amma e haala burtiika diga hunnuko Alla fu.”»
5 Ibiliisa yaari mo wanŋarde seniine, ɓili mo dow suudu Alla to ɓuri towugo. 6 Den o wi'i mo:
«To a laati nun Ɓiɗɗo Alla, fittu koɗaa ley,
gam e winnaa der dewtere,
Alla batan malaykaaɓe mum ɓe taɓɓee e juuɗe maɓɓe
gam to koyɗe maa fergoo kaaƴe.»
7 Yeesu toontii mo, wi'i: «Dewtere wi'i kade: ‟Taa jarba Alla Joomiraawo maa”.»
8 Ibiliisa yaari mo kade dow waanne towune puy. O holli mo laamaareeji duuniyaaru fu e tedduŋal majji. 9 Den o wi'i mo: «Mi hokkete huune ɗum fu, to a jiccake cujidanɗaa am.»
10 Yeesu toontii mo, wi'i: «Dillu diga ɗon, an Ibiliisa, gam e winnii der dewtere:
‟Sujidan Alla Joomiraawo maaɗa, kanko tan teddintaa!”» 11 Den Ibiliisa acci mo, go malaykaaɓe ɓattii e jagganoo mo.
Yeesu waajake der leydi Galili
(Marku 1.14-15; Luka 4.14-15)
12 No Yeesu nani Yuhaana gaɗoowo batisi nanŋaama, wattaa der kasu, o witti leydi Galili. 13 O eggi Nasaratu, o jooɗoy Kafarnahum, takkol fonŋo maayo Galili, hakkune jeyde leydi Jabulon e Neftali. 14 Hande non haala ka annabi Esaaya batunoo hebbiri, o wi'i:
15 ‟Leydi Jabulon e leydi Neftali,
jooɗiini takkol maayo, fonŋo Urdun,
Galili, an laatiini jooɗorde himɓe ɓe lenyi janani.
16 Himɓe tawaaɓe der niwre,
yi'ii jayŋol manŋol.
Jooɗiiɓe e leydi maayde, niɓɓuni,
jayŋol yaynanii ɗum.”
17 Diga wakkati majjum, Yeesu fuɗɗi waajaago e wi'a: «Tuubee, gam Laamaare Alla ɓattike.»
Aahiiɓe Yeesu arandeeɓe
(Marku 1.16-20; Luka 5.1-11)
18 No Yeesu woosotoo takkol fonŋo maayo Galili, o yi'i suuɓotooɓe liƴƴi ɗiɗo, Simon, noddeteeɗo Piyer, e minyum Andere, e faɗɗa taaruuji mum der maayo. 19 Yeesu wi'i ɓe: «Tokkee am, mi waɗan on suuɓotooɓe himɓe.»
20 Ɗon maa ɗon ɓe acci taaruuji maɓɓe, ɓe tokki mo. 21 O yahi yeeso, o yi'i rindaaɓe ɗiɗo der laana, Yaakuuba e minyum Yuhaana, ɓiɓɓe Jebede. Kamɓe e baaba maɓɓe, ɓee moƴƴina taaruuji maɓɓe. O noddi ɓe. 22 Ɗon maa ɗon, ɓe acci laana ŋan e baaba maɓɓe, ɓe tokki mo.
Yeesu e waajoo, e nyawta himɓe
(Luka 6.17-19)
23 Yeesu woositii leydi Galili fu. Oo janŋina der cuuɗi baajorɗi, oo waajoo linjiila dow Laamaare Alla, oo nyawta himɓe ɓe nyawuuji feere feere, e toorotooɓe. 24 Habaru makko sankitii der leydi Siriya fu. Ɓee gaddana mo nyawɓe nyawuuji feere feere, hande ɓe ginnaaji toorata, e yanooɓe paɗɗe, e moofiɗinɓe, o nyawti ɓe. 25 Jama'aare ɗuunne e tokki mo. Ɓe ƴiway maa diga leydi Galili, e ɓaadeere Genniije Sappo, e Urusaliima, e Yahudiya, e fonŋo maayo Urdun.